ORDE do 19 de novembro de 2004 pola que se establecen as bases e se procede á convocatoria de tres bolsas de colaboración en tarefas relacionadas co Plan Galego de IDIT.
CONSELLERÍA DE INNOVACIÓN, INDUSTRIA E COMERCIO — III. OUTRAS DISPOSICIÓNS — 29/11/2004

Á Dirección Xeral de Investigación e Desenvolvemento da Consellería de Innovación, Industria e Comercio, en virtude do Decreto 223/2003, do 11 de abril, polo que se determina a estrutura orgánica da Consellería de Innovación, Industria e Comercio e se destribúe a competencia para o exercicio da potestade sancionadora entre os seus órganos, correspóndelle a ordenación, planificación, coordinación, execución e seguimento das competencias en materia de fomento da investigación que ten atribuídas a Comunidade Autónoma de Galicia.
Con este fin, esta consellería
DISPÓN:
Primeiro.-Obxecto.
Convócanse, en réxime de concorrencia competitiva, tres bolsas de nova adxudicación de colaboración en tarefas relacionadas co seguimento do VI Programa Marco Comunitario de Investigación e Desenvolvemento e Plan Nacional de Investigación Científica, Desenvolvemento e Innovación Tecnolóxica (2004-2007), na perspectiva da súa coordinación co Plan Galego de Investigación, Desenvolvemento e Innovación Tecnolóxica 2002-2005.
Segunda.-Duración e dotación económica das bolsas.
A duración das bolsas comprende desde o 1 de xaneiro de 2005 ata o 31 de decembro de 2005, e poderán prorrogarse, por un máximo de dous anos, en función do aproveitamento do adxudicatario sempre que exista crédito axeitado e suficiente.
A dotación económica para o ano 2005 ascenderá a 1.100 euros mensuais. No caso de prórroga a dotación mensual definitiva poderá incrementarse, en función das dispoñibilidades orzamentarias, co fin de homologalas con outras bolsas de ámbito nacional.
Os bolseiros terán dereito a un seguro de asistencia sanitaria e de accidentes.
Os pagamentos destas bolsas realizaraas a Dirección Xeral de Investigación e Desenvolvemento por meses vencidos quedando o pagamento do último mes condicionado á presentación polo bolseiro dun informe sobre os traballos realizados e da declaración complementaria das axudas, tanto aprobadas ou concedidas como pendentes de conceder das distintas administracións públicas competentes ou calquera dos seus organismos, entes ou sociedades.
Terceira.-Natureza xurídica da relación.
A condición de bolseiro non xerará unha relación laboral ou administrativa coa Xunta de Galicia nin a súa inclusión na Seguridade Social.
Cuarta.-Requisitos dos participantes.
Poderán optar ás bolsas os titulados/as superiores universitarios.
Quinta.-Solicitudes.
As persoas interesadas presentarán no rexistro xeral da Dirección Xeral de Investigación e Desenvolvemento dentro dos corenta días naturais seguintes ao da publicación desta convocatoria, a seguinte documentación:
a) Unha instancia de admisión para participar nas probas de selección, segundo o modelo anexo, dirixida ao director xeral de Investigación e Desenvolvemento.
b) Currículum vitae cos documentos acreditativos e certificación académica na que se detallen as cualificacións obtidas na licenciatura (orixinais ou copias cotexadas).
c) Memoria relativa ao VI Programa Marco Comunitario de Investigación e Desenvolvemento e ao Plan Nacional de Investigación Científica, Desenvolvemento e Innovación Tecnolóxica (2004-2007), e a súa coordinación co Plan Galego de Investigación, Desenvolvemento e Innovación Tecnolóxica en cinco folios, como máximo.
d) Declaración xurada das axudas de bolsas solicitadas ou concedidas polas administracións públicas, indicando o período de gozo delas.
Sexta.-Comisión de selección.
As solicitudes recibidas serán avaliadas por unha comisión de selección nomeada polo director xeral de Investigación e Desenvolvemento:
Presidente: un subdirector xeral da Dirección Xeral de Investigación e Desenvolvemento.
Vogais: dous xefes de servizo da Dirección Xeral de Investigación e Desenvolvemento.
Secretario: un xefe de sección da Dirección Xeral de Investigación e Desenvolvemento.
Sétima.-Criterios para a selección dos bolseiros.
A selección realizarase mediante a valoración dos méritos acreditados conforme o seguinte baremo:
a) Expediente académico: ata catro puntos.
b) Coñecementos da lingua galega: ata un punto.
c) Coñecementos de informática: ata dous puntos.
d) Coñecementos de inglés e francés: ata un punto por cada idioma.
e) Outros méritos do currículum vitae: ata dous puntos.
f) Memoria: ata cinco puntos.
A comisión de selección poderá acordar a puntuación mínima necesaria obtida no anterior baremo polos aspirantes para a realización dunha entrevista que versará sobre os seus méritos curriculares e a memoria presentada e que terá unha duración máxima de quince minutos. En función do contido da entrevista, a comisión poderá outorgar unha puntuación adicional dun máximo de 3 puntos.
Finalmente, a comisión de selección fará pública a relación de candidatos por orde de puntuación, propoñendo ao conselleiro de Innovación, Industria e Comercio a través da Dirección Xeral de Investigación e Desenvolvemento a adxudicación aos candidatos de mellor puntuación e elaborando unha lista de suplentes para o caso de non aceptación ou renuncia dalgún dos adxudicatarios.
Oitava.-Réxime de colaboración.
Os aspirantes seleccionados incorporaranse, logo da aceptación da bolsa, no prazo de tres días naturais seguintes ao da notificación do outorgamento.
No caso de que os adxudicatarios, por calquera motivo, non poidan prestar a súa colaboración serán substituídos polo candidato seguinte por orde de puntuación que figure na lista de reserva, que para tal efecto elaborará a comisión de selección.
No caso de que os adxudicatarios renuncien, unha vez iniciada a súa colaboración poderán ser substituídos igualmente polo candidato que corresponda da lista de reserva, iniciándose os correspondentes pagamentos a partir dese momento.
Os bolseiros prestarán a súa colaboración na Dirección Xeral de Investigación e Desenvolvemento, baixo as indicacións do director xeral de Investigación e Desenvolvemento e as do xefe da unidade nas que se integren co horario de traballo de mañá e tarde, de luns a venres.
Os gastos ocasionados con motivo dos desprazamentos que o bolseiro teña que realizar relacionados co obxecto das bolsas serán pagados pola Dirección Xeral de Investigación e Desenvolvemento, sen que estes poidan superar a contía establecida para o grupo II do Decreto 144/2001, do 7 de xuño, sobre
as indemnizacións por motivo de servizo do persoal con destino na Administración autonómica.
Novena.-Obrigas dos bolseiros.
a) Presentar, ao remate das bolsas, un informe sobre os traballos realizados que quedarán en propiedade da Dirección Xeral de Investigación e Desenvolvemento.
b) Se unha vez iniciada a bolsa, renuncian a seguir prestando a súa colaboración, terán dereito ás mensualidades transcorridas desde o inicio da bolsa ata a data da súa renuncia, para iso, deberán presentar un informe sobre os traballos realizados ata a data de renuncia que quedará en propiedade da Dirección Xeral de Investigación e Desenvolvemento.
c) Someterse ás actuacións de comprobación que deba efectuar a Dirección Xeral de Investigación e Desenvolvemento, ás de control financeiro que correspondan á Intervención Xeral da Comunidade Autónoma en relación coa axuda concedida, ás previstas na lexislación do Tribunal de Contas e do Consello de Contas e dos servizos financeiros da Comisión Europea e do Tribunal de Contas Europeo.
d) Comunicarlle á Dirección Xeral de Investigación e Desenvolvemento a obtención doutras axudas ou subvencións de bolsas de colaboración, procedentes de calquera Administración ou ente público, así como calquera alteración producida nas xa comunicadas coa solicitude inicial xa que estas bolsas son incompatibles coa realización dun traballo remunerado ou co gozo doutro tipo de bolsas.
Décima.-Modificación da resolución.
Toda alteración das condicións tidas en conta para a concesión das bolsas, e en todo caso pola obtención concorrente de axudas e subvencións outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Décimo primeira.-Reintegro.
Non se poderá exixir o pagamento da axuda concedida e procederase ao reintegro total ou parcial da contía percibida xunto cos xuros de mora percibidos desde o seu pagamento nos seguintes casos:
-Incumprimento das condicións impostas ao beneficiario con motivo da concesión da axuda.
-Incumprimento da obriga de xustificación.
-Obtención da axuda sen reunir os requisitos exixidos para a súa concesión.
Décimo segunda.-Réxime sancionador.
As infraccións administrativas cometidas en relación coas axudas reguladas nesta orde sancionaranse de conformidade co disposto no artigo 79 da Lei de réxime financeiro e orzamentario de Galicia e no capítulo VII do Decreto 287/2000, do 21 de novembro.
Décimo terceira.-Recursos.
Contra as resolucións expresas ou presuntas que se deriven desta convocatoria, que poñen fin á vía administrativa, poderán os interesados interpoñer potestativamente recurso de reposición ante o mesmo órgano, no prazo dun mes contado a partir do día seguinte ao de recepción da correspondente notificación no caso de resolucións expresas. No caso de que a resolución se entenda desestimada por silencio administrativo, o prazo será de tres meses contados a partir do día seguinte a aquel en que se produza o acto presunto.
De non estimar a presentación deste recurso, poderán os interesados interpoñer recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses contados a partir do día seguinte ao de recepción da correspondente notificación, se a resolución é expresa. No caso de que a resolución se entenda desestimada por silencio administrativo o prazo será de seis meses, contados a partir do día seguinte a aquel en que se produza o acto presunto.
Décimo cuarta.-Outras condicións.
O prazo máximo para resolver as solicitudes presentadas ao amparo desta convocatoria pola Consellería de Innovación, Industria e Comercio será de seis meses, a contar desde a publicación desta orde no DOG. De non mediar resolución expresa no dito prazo as solicitudes deberán entenderse desestimadas.
A solicitude da bolsa implica o coñecemento e a aceptación destas bases.
As accións derivadas desta convocatoria, que ascenden a un total de cincuenta e dous mil cincocentos euros (52.500 A) financiaranse con cargo á aplicación orzamentaria 08-05-432A-480.0 do proxecto de orzamentos da Comunidade Autónoma para o ano 2005, aprobado polo Consello da Xunta de Galicia, na que existe crédito axeitado e suficiente, tramitándose conforme o establecido na orde da Consellería de Economía e Facenda, do 11 de febreiro de 1998 modificada polas ordes da Consellería de Economía e Facenda do 27 de novembro de 2000 (DOG do 29 de novembro) e do 25 de outubro de 2001 (DOG do 29 de outubro) pola que se regula a tramitación anticipada de gastos, quedando condicionada á adxudicación definitiva á existencia de crédito adecuado e suficiente na aplicación orzamentaria 08-05-432A-480.0 dos orzamentos da Comunidade Autónoma para o ano 2005.
Santiago de Compostela, 19 de novembro de 2004.
Juan Rodríguez Yuste
Conselleiro de Innovación, Industria e Comercio
CONSELLERÍA DE CULTURA, COMUNICACIÓN SOCIAL
E TURISMO